D'ençà que es va declarar l'estat d'alarma i es va iniciar la situació de confinament que estem vivint, arreu del país s'han multiplicat les iniciatives solidàries des de la mediació per ajudar les persones a gestionar els conflictes familiars o de convivència que pateixen durant el confinament.
Impulsades tant des del sector públic com des del sector privat, aquestes iniciatives s'han posat en marxa des d'àmbits tan diversos com el govern, els ajuntaments, els col·legis professionals i les empreses i entitats privades i professionals de la mediació i els ADR.
A títol il·lustratiu, l' Associació de Professionals de la Mediació de Conflictes de Catalunya-ACDMA ha impulsat un servei gratuït a Catalunya per a persones que necessitin aclarir dubtes sobre un conflicte que puguin tenir amb una altra persona en aquest període de confinament pel coronavirus.
El servei ofereix orientació mediadora per ajudar les parts d'un conflicte a resoldre'l, encara que sigui de manera transitòria, fins que es pugui recuperar la normalitat.
En l'àmbit de l'administració local, molts ajuntaments reforcen els seus serveis d'atenció a la ciutadania davant els conflictes de convivència que es poden generar durant el confinament.
Així, l'Ajuntament de l'Hospitalet de Llobregat ha intensificat l'atenció telefònica als ciutadans a través del telèfon d'incidències de convivència (934029444) per ajudar el veïnat a resoldre els conflictes de convivència i gestionar les seves necessitats durant aquesta emergència sanitària.
Després de rebre la sol·licitud, el servei de la Unitat de Convivència que millor s'adapta a la gestió del conflicte plantejat contacta amb els sol·licitants i proposa l'actuació més adient.
D'altra banda, l'Ajuntament de Sant Pere de Ribes, per mitjà del Centre de Mediació i Convivència Ciutadana, ha difós un clip de consells per a la convivència a casa en temps de COVID-19 i ha posat en marxa una línia telefònica de suport per ajudar a tothom que ho necessitin (93869800).
Per la seva banda, el Servei de Convivència i Diversitat de la Diputació de Barcelona, atès que les restriccions a la llibertat de circulació han afectat directament el Servei Itinerant de Mediació Ciutadana (SIMC), que treballa als municipis que no disposen d'un centre de mediació, ha posat en marxa una línia d'atenció telefònica de suport a la convivència per atendre els conflictes que afectin la convivència veïnal (sorolls, vibracions, olors, humitats, males relacions...) i, en l'àmbit familiar, es limitarà als problemes de convivència de caire intergeneracional (entre pares i fills, avis i nets...).
També els col·legis professionals i les entitats i professionals de la mediació de l'àmbit privat impulsen actuacions per fer arribar els ADR a la ciutadania i les empreses a fi de gestionar els conflictes que puguin sorgir durant el confinament que vivim.
En aquest sentit, el Consell de l'Advocacia Catalana ha creat una plataforma virtual per impulsar la mediació en línia amb la finalitat d'evitar la judicialització d'alguns conflictes i contribuir així a rebaixar la pressió sobre els òrgans judicials.
Aquesta iniciativa, integrada pels centres de mediació dels 14 col·legis de l'advocacia de Catalunya, inicialment se centra sobretot en conflictes familiars i empresarials.
El Col·legi Oficial de Psicologia de Catalunya, d'altra banda, ha fet pública una guia per ajudar a la convivència i el bon enteniment de les famílies i persones que comparteixen llar durant l'actual situació de confinament per alarma sanitària i per ajudar a promoure una bona gestió dels possibles conflictes de convivència que apareguin.
També el Col·legi d'Arquitectes de Catalunya ha obert un servei especial per facilitar acords en matèria de locals de lloguer durant la pandèmia de la COVID-19, i posa a disposició de la ciutadania un servei per via telemàtica per trobar solucions a mida en aquests moments de dificultat.
Finalment, des de l'àmbit privat, Gira ADR, consultoria experta en mediació, ha llançat conjuntament amb Prensa Ibérica, propietària del diari El Periódico de Catalunya, un nou servei de consulta gratuïta per ajudar els empresaris i autònoms a gestionar els seus conflictes amb la mediació i els ADR.
A més, en el marc d'aquesta iniciativa, El Periódico i la consultoria han publicat unes FAQ sobre conflictes empresarials i ADR durant el coronavirus.
L'entitat, alhora, ha difós un clip de vídeo per llançar a la ciutadania un missatge positiu que posa en valor el diàleg i els ADR per gestionar les dificultats que vivim aquest dies.